Konformizmas
Konformizmas (lot. conformis – panašus) – moralinė ir politinė koncepcija, perteikianti prisitaikėlišką požiūrį, pasyvumą visuomeninės veiklos ar dominuojančių pažiūrų atžvilgiu, savo nuomonės reiškimo vengimą, nekritinį požiūrį. Autoritarinės institucijos (sukarintos organizacijos, religinės sektos), taip pat stambios korporacijos yra linkusios stiprinti konformizmą savo gretose. Psichoanalizėje (E. Fromas) naudojamas terminas automatinis konformizmas, išreiškiantis elgesio apsauginę reakciją, siekiančią pašalinti prieštaravimą tarp individo ir visuomenės atsisakant asmeninio savitumo.